Eva O
Historia > Sooloura

Eva äänitti vuonna 1993 sooloalbumin Past Time. Vuonna 1994 hän alkoi työstää toista sooloalbumia. Se kulki alun perin nimellä Angels Fall for a Demons Kiss. Kuitenkin luettuaan Billy Grahamin kirjan Enkelit hänelle selvisi enkelien arvojärjestys ja muutti levyn nimen muotoon Demons Fall for an Angel's Kiss ja uudelleenkirjoitti suuren osan levyn materiaalista. Levy oli yleisilmeeltään rauhallisempi ja hillitympi verrattuna Evan aiempaan karkeaan ja villiin tuotantoon. Julkaisua seuranneessa lehdistötilaisuudessa hän kertoi kääntyneensä kristinuskoon.
Rozz Williams riisti henkensä 1. huhtikuuta 1998. Toukokuun 12. samana vuonna julkaistiin viimeiseksi jäänyt Shadow Project -albumi From the Heart.
Vuonna 1999 Eva pääsi saksalaiselle MCM Music -levy-yhtiölle ja julkaisi sooloalbumin Damnation (Ride the Madness). Se oli ensimmäinen osa hänen Damnation Salvation -teostaan, joka käsittelee yksityiskohtaisesti hänen okkultistista taustaansa. Musiikillisesti se oli hyvin synkeä deathrock-albumi tanssittavilla industrial-vaikutteilla. Albumi ei miellyttänyt kaikkia Evan vanhan tyylin ihailijoita, vaikka Damnation sai myönteisiä arvioita lehdistöltä.
Vuonna 2005 Eva äänitti ja julkaisi teoksen toisen osan Damnation/Salvation, koko nimeltään Damnation (Ride the Madness)/Salvation (Are You Ready to Die?). Albumilla on mukana jäseniä Teksasin industrial-yhtye Audio Paradoxista: Josh Pyle (koskettiment, ohjelmointi), River Tunnell (basso) ja Kristian Rosentrater (rummut). Damnation/Salvation jatkoi Evan okkultististen ja satanististen taustojen käsittelyä, ja näiden aiheiden vuoksi levyä kieltäydyttiin jakamasta Yhdysvalloissa. Eva itse on korostanut, että albumia tulisi kuunnella kokonaisuutena, jotta sen täyden tarkoituksen voi ymmärtää. Hänen mukaansa albumia ei tulisi tuomita sen kansikuvan, kappaleluettelon tai sen muutaman ensimmäisten kappaleiden sanoitusten perusteella. Damnation/Salvation palasi lähemmäs Evan kirjoittamaa Shadow Project -kappalemateriaalia, ja albumia on kuvailtu progressiiviseksi ja metalliseksi deathrockiksi. Evan kitaratyöskentelyä albumilla on luonnehdittu Black Sabbath-tyylisen raskaaksi ja uhkaavaksi. Damnation/Salvation sai ylistäviä arvioita lehdistöltä.
Eva O teki sooloesiintyjänä sekä yhtyeensä kanssa konsertteja Yhdysvaltojen ja Euroopan maitten kuten Englannin, Saksan ja Ranskan goottiklubeilla vuosina 2005 ja 2006. Vuonna 2007 hän liittyi Christian Death -yhtyeen muunnelmaan, Christian Death 1334:n, joka koostuu alkuperäisistä jäsenistä paitsi että siinä Eva laulaa Rozz Williamsin sijasta. Yhtye kiersi Eurooppaa saman vuoden lopulla.
Oltuaan 14 vuotta kristitty ja julkaistuaan 3 kristillissävyistä albumia, huhujen mukaan Eva alkoi kääntyä pois uskostaan. Kesäkuussa 2007 julkaistussa saksalaisessa Deathrock-lehdessä kirjoittaja Philip Henken kertoo artikkelissa "The Story of O", että "kun kysyin hänen (Evan) kristinuskoon kääntymisestään, hän kertoo jättäneensä uudestisyntyneen kristityn taustansa taakseen."  Eva kertoo tuossa artikkelissa:
»Minulla ei ole ongelmaa kristinuskon kanssa. En itse vain voi seurata sitä tietä. Vaikka sitä ajattelee, että uskonto on korruptoitunut... Ihmiskunta — kaikki on korruptoitunutta sillä hetkellä kun ihminen koskee siihen. Minut tuotiin [kristityksi] ja minulla ei ole ongelmaa sen kanssa. Mutta tunnen sen tien, ja en aio antaa elämääni Kristukselle. Se on minun elämäni ja haluan pitää sen. Valitsen rehellisyyden.» 
(Eva O kertoo kristinuskon hylkäämisestään Deathrock-lehdelle, kesäkuu 2007.)